דודו דותן

דודו דותן (20 בספטמבר 1949 – 8 בספטמבר 2001) היה שחקן, בדרן וסופר ישראלי, יושב ראש קרן אמ"י.

ביוגרפיה
250px|ממוזער|רחל הרמתי (מימין) דודו דותן (באמצע) וציפי שביט (משמאל), 1986
נולד בשם דוד ברגר כבן הבכור בחיפה, לאריה ברגר, עבריין שנכנס ויצא מבית הסוהר, ולשושנה ברגר, שעבדה כמנהלת משק בית. היו לו עוד אחות ואח צעירים.

דותן עבר את ילדותו ונעוריו בדימונה. כילד גילה כישרונות חיקוי ומשחק ובגיל חמש עשרה, זכה במקום ראשון באחת מתוכניות תשואות ראשונות, בשיפוטה של רבקה מיכאלי. כמו כן השתתף במחזמר המלך ואני בהפקת גיורא גודיק.

במאי 1967 התגייס לחטיבת גולני. הוא בלט בממדי גופו הגדולים ובכישוריו הקומיים, ולאחר מלחמת ששת הימים נשלח לצוות הווי גולני ומשם ללהקת פיקוד צפון. דותן שוחרר מהלהקה מדי פעם כדי להופיע בהופעות פרטיות ולתמוך במשפחתו.

לאחר שהשתחרר מהצבא, הופיע דותן במחזמר "דודו השמן", בהפקתו של איתן גפני אמרגנו הראשון, שזכה לשמו בהשראת מידותיו של דותן אז כ-130 ק"ג. עם סיום הצגת המחזה, החל דותן בדיאטה וכתוצאה ממנה השיל כ-50 ק"ג ממשקלו.

דותן פיתח סגנון ייחודי. הוא הרבה לחקות גברים ונשים. חיקוי אהוב עליו במיוחד היה של שושנה דמארי, מלבד חיקוי שירתה ותנועותיה הבליט גם את צחוקה העמוק והמתגלגל. הוא הפך להיות מנחה באירועי בידור שונים, וגם הנחה תוכניות טלוויזיה. בין היתר הנחה וניהל את תוכנית הרדיו "לצון נופל על לצון" (לצד דלית אורמיאן) בה אירח בדרנים רבים, "זה מה יש" (תוכנית שידוכים), ו"שלושה בגיגית" ברשת ג' (לצד שוש עטרי).

לפני מותו הספיק דותן להעלות הצגת יחיד בשם "שד קטן" המתארת את ימי ילדותו הקשים, הצגה שזכתה להצלחה רבה.

מלבד עיסוקיו כאמן ובדרן, הוציא דותן 17 ספרים ומדריכים שונים, בין היתר מדריך למטייל בקפריסין.

בשנת 1999, פעל להקמת קרן א.מ.י המסייעת לאמנים, ונבחר לראשות הקרן, תפקיד שאותו מילא עד יום פטירתו.

דותן נודע בעזרתו לאמנים במצוקה והרבה להופיע בהתנדבות במסגרת גופים ציבוריים. על עזרתו ותרומתו הרבה קיבל את אות הנשיא למתנדב בשנת 2001.

משפחתו
שם המשפחה "דותן" אומץ על-ידיו מהשיר "עמק דותן", אותו שר במסגרת להקה הצבאית.

דודו דותן היה נשוי פעמיים. בצעירותו נישא לאירית בן בנימין, לימים עירית דותן, ששירתה עמו בלהקה ובעזרתו הפכה לזמרת עצמאית. לזוג נולדה בת ב-1978, מיכל דותן (שהפכה למחזאית).
מאשתו השנייה מרים נולדו לדודו דותן בן ובת. בנו יוני חלה בצעירותו בסרטן אך החלים ולימים היה למנהל סוכנות השחקנים ADD. בתו נילי היא גרושתו של אורי להבי, בנה של המעצבת דניאלה להבי.

פטירתו
דודו דותן נפטר ב-8 בספטמבר 2001 מדום לב בעת טיול בטורקיה. ארונו הוצג בתיאטרון הבימה יום לאחר פטירתו הפתאומית. להלווייתו הגיעו מאות אמנים שבאו לחלוק לו כבוד אחרון.

כך ביטא את דמותו של דותן הזמר בני ברמן, בעת שנודע לו על פטירתו בטרם עת:

 הנצחה והוקרה 
 על שמו נקראו רחובות בנתניה, ברמלה, בראשון לציון, ברמת השרון ובעכו.
 בנובמבר 2021, הועלה מופע לזכרו במלאת 20 שנה למותו, בתיאטרון הבימה

מספריו
שמאל|ממוזער|עטיפת הספר "שד קטן"
הגדה לאי-סדר
הידד, אני סבא
שירים של אבא על מיכל ועל בכלל
שירים ליונתן אחי שהוא הכי אחי
כלבה ושמה נונה
חצי לאשה חצי לבעל
הידד, אני סבתא!
נסיעה טובה
שתי אצבעות על המפה
זה קורה במשפחות הכי טובות
המון אבא
אמא
אבא
אני ואחי הקטן
דגדוגי דגים
האו האו
לצון נופל על לצון
שד קטן – אוטוביוגרפיה - עובד למחזה תיאטרון בבימוי של רמי דנון

דיסקוגרפיה
דודו דותן שר ומספר לילדים, 1971
דודו דותן בהופעה פומבית, 1973
דודו דותן בהופעה פומבית (תוכנית חדשה), 1973
דודו דותן ב"צוותא", 1982
אגדות מבולבלות שמספר דודו דותן, 1985

קישורים חיצוניים





 הערות שוליים 

קטגוריה:בדרנים ישראלים
קטגוריה:סטנדאפיסטים ישראלים
קטגוריה:מדבבים ישראלים
קטגוריה:כותבי אוטוביוגרפיה ישראלים
קטגוריה:ראשי אמ"י
קטגוריה:חברי להקת פיקוד הצפון
קטגוריה:משתתפי פסטיבל שירי הילדים
קטגוריה:רמת השרון: אישים
קטגוריה:מעוטרי אות הנשיא להתנדבות
קטגוריה:אישים הקבורים בבית הקברות מורשה
קטגוריה:ישראלים שנולדו ב-1949
קטגוריה:ישראלים שנפטרו ב-2001